*Ministru kabineta atbildes vēstules projekts*

**Saeimas Publisko izdevumu un revīzijas komisijas**

**priekšsēdētājam A.Bērziņam**

*Par Valsts kontroles jauno politikas iniciatīvu*

Atbildot uz Saeimas Publisko izdevumu un revīzijas komisijas (turpmāk – Komisija) 2015.gada 9.septembra vēstuli Nr.142.9/12-93-12/15, kurā Komisija ir daļēji atbalstījusi Valsts kontroles budžeta pieprasījumu 2016.gadam kompetentāko darbinieku atalgojuma palielināšanai, kā arī lūdz rast iespēju piešķirt Valsts kontrolei papildus līdzekļus 2017. un 2018.gadā tās kapacitātes stiprināšanai un jaunu amata vienību veidošanai, Ministru kabinets sniedz šādu informāciju.

Atbilstoši Ministru kabineta 2015.gada 16.marta rīkojuma Nr.124 “Par likumprojekta “Par vidēja termiņa budžeta ietvaru 2016., 2017. un 2018.gadam” un likumprojekta “Par valsts budžetu 2016.gadam” sagatavošanas grafiku” (turpmāk – MK rīkojums Nr.124) 7.punktam, ministrijas līdz 2015.gada 1.jūnijam iesniedza Finanšu ministrijā un Pārresoru koordinācijas centrā jaunās politikas iniciatīvas. Vienlaikus, izskatot Ministru kabinetā Latvijas Stabilitātes programmas 2015.-2018.gadam projektu (prot. Nr.19, 1.§, 6.punkts), tika noteikts, ka ņemot vērā aktuālākās makroekonomiskās attīstības prognozes, ministrijām un citām centrālajām valsts iestādēm negatavot un neiesniegt priekšlikumus jaunajām politikas iniciatīvām 2016., 2017. un 2018.gadam, izņemot veselības un izglītības jomu saistībā ar strukturālām reformām, kā arī iekšējās un ārējās drošības jomu.

Kopumā ministrijas un neatkarīgās institūcijas Finanšu ministrijā un Pārresoru koordinācijas centrā iesniedza 269 pieprasījumus jaunajām politikas iniciatīvām (t.sk., arī administratīvās kapacitātes stiprināšanas pasākumiem). Ministriju un neatkarīgo institūciju papildu finansējuma pieprasījumi 2016.gadam kopā veidoja 580,7 milj. *euro*, 2017.gadam – 806,8 milj. *euro* un 2018.gadam – 1 182,5 milj. *euro*.

Ņemot vērā, ka ekonomiskās attīstības tendences turpināja negatīvi ietekmēt ģeopolitiskais konflikts un tā radītās sekas, kā arī 2016.gadam noteikto negatīvo fiskālo telpu, Finanšu ministrija sagatavoja grozījumus MK rīkojumā Nr.124. Izskatot sagatavotos grozījumus Ministru kabinetā, tika noteikts, ka ministriju iesniegtās jaunās politikas iniciatīvas 2016.–2018.gadam netiek vērtētas atbilstoši Ministru kabineta 2012.gada 11.decembra noteikumiem Nr.867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” (turpmāk – MK noteikumi Nr.867) (prot. Nr.31, 2.§, 2.punkts). Vienlaikus no MK rīkojuma Nr.124 tika svītrots uzdevums Finanšu ministrijai sagatavot un iesniegt Ministru kabinetā informatīvo ziņojumu “Par ministriju jaunajām politikas iniciatīvām 2016., 2017. un 2018.gadam”.

Likuma par budžetu un finanšu vadību 16.1 panta 2 prim daļa nosaka, ka Saeimai, Valsts prezidenta kancelejai, Augstākajai tiesai, Satversmes tiesai, Valsts kontrolei, Nacionālajai elektronisko plašsaziņas līdzekļu padomei, Tiesībsarga birojam, Sabiedrisko pakalpojumu regulēšanas komisijai un Ģenerālprokuratūrai ir tiesības iesniegt priekšlikumus jaunām politikas iniciatīvām neatkarīgi no makroekonomiskās attīstības prognozēm. Atbilstoši MK noteikumiem Nr.867 neatkarīgo institūciju iesniegtās jaunās politikas iniciatīvas netiek vērtētas, bet tiek apkopotas atsevišķā sarakstā un pievienotas informatīvajam ziņojumam. Ņemot vērā, ka informatīvais ziņojums par ministriju jaunajām politikas iniciatīvām 2016., 2017. un 2018.gadam Ministru kabinetā nebija jāiesniedz, Finanšu ministrija, lai informētu Ministru kabinetu par neatkarīgo institūciju iesniegtajām jaunajām politikas iniciatīvām 2016., 2017. un 2018.gadam, sagatavoja informatīvo ziņojumu “Par neatkarīgo institūciju iesniegtajām jaunajām politikas iniciatīvām 2016., 2017. un 2018.gadam” (izskatīts Ministru kabineta 2015.gada 25.augusta un 31.augusta sēdēs).

Kā viens no vidēja termiņa budžeta izstrādes procesa starpposmiem tiek sagatavots informatīvais ziņojums “Par makroekonomisko rādītāju, ieņēmumu un vispārējās valdības budžeta bilances prognozēm 2016. – 2018.gadā” (turpmāk – Informatīvais ziņojums). Izskatot minēto Informatīvo ziņojumu 2015.gada 11.augusta Ministru kabineta sēdē (prot. Nr.38, 52.§) tika norādīts, ka indikatīvais fiskālās telpas apjoms vispārējās valdības budžetā 2016.gadā ir -96,8 milj. *euro* apmērā, 2017.gadā 205,0 milj. *euro* apmērā un 2018.gadā 367,0 milj. *euro* apmērā.

Lai mazinātu negatīvo fiskālo telpu 2016.gadam, Finanšu ministrija izstrādāja un piedāvāja izdevumu samazināšanas pasākumus, kas ietvēra valsts budžeta bāzes izdevumu pārskatīšanu (horizontāls izdevumu samazinājums 3% apmērā) un investīciju projektu īstenošanas termiņu pārskatīšanu. Jāatzīmē, ka sagatavojot piedāvājumu izdevumu pārskatīšanai, tika nolemts nesamazināt izdevumus vairākām prioritārajām jomām, kā arī neatkarīgajām institūcijām, tai skaitā arī Valsts kontrolei.

Līdz ar to 2015.gada 31.augustā, Ministru kabinetā izskatot informatīvo ziņojumu “Par priekšlikumiem valsts budžeta ieņēmumiem un izdevumiem 2016.gadam un ietvaram 2016.–2018.gadam” (prot. Nr.43, 4.§), protokolā tika iekļauts pamatojums, ka, izskatot papildu finansējuma novirzīšanu neatkarīgajām institūcijām neatliekamu pasākumu īstenošanai, ņemts vērā vidēja termiņa budžeta ietvara likumā 2014.–2016.gadam un 2015.–2017.gadam jau piešķirtais finansējums jauno politikas iniciatīvu īstenošanai, kā arī papildu finansējums atbalstīts tikai tādu neatliekamo pasākumu finansēšanai, kuru ietvaros nav paredzēta jaunu amata vietu izveidošana esošo funkciju nodrošināšanai. Vēlamies īpaši uzsvērt, ka Valsts kontrolei tika saglabāts jau iepriekš jaunajām politikas iniciatīvām piešķirtais finansējums, attiecīgi 2014-2016.gadam kopumā piešķirts finansējums 2 965 340 *euro* apmērā un 2015-2017.gadam kopumā piešķirts finansējums 1 800 000 *euro* apmērā.

Papildus minētajam jāatzīmē, ka 2015.gada 31.augustā Ministru kabinetā, izskatot informatīvo ziņojumu “Par priekšlikumiem valsts budžeta ieņēmumiem un izdevumiem 2016.gadam un ietvaram 2016.–2018.gadam” (prot. Nr.43, 4.§), 19.punktā jau šobrīd iekļauts valsts kontrolieres sniegtais viedoklis un pieņemta zināšanai valsts kontrolieres sniegtā informācija, ka, nepiešķirot papildu finansējumu, tiks vājināta institūcija, kas pārbauda līdzekļu izlietojumu, netiks novērsta nesabalansētība Valsts kontroles atalgojuma sistēmā salīdzinājumā ar citām institūcijām, Valsts kontrole nevarēs nodrošināt revīziju sarežģītās un specifiskās jomās, kur nepieciešama ekspertu piesaiste (enerģētika un būvniecība), tāpat Valsts kontrole nevarēs veikt lietderības revīzijas iekšējās un ārējās drošības jomās, kā arī nozares horizontālo politiku jautājumos.

Vienlaikus attiecībā uz papildu nepieciešamo finansējumu 2017. un 2018.gadam uzskatām, ka jautājums par papildu nepieciešamo finansējumu 2017. un 2018.gadam Valsts kontrolei kapacitātes stiprināšanai un jaunu amata vienību izveidošanai skatāms Ministru kabinetā valsts budžeta projekta kārtējam gadam sagatavošanas procesā vienlaikus ar visu ministriju jauno politikas iniciatīvu pieteikumiem atbilstoši attiecīgā gada valsts budžeta finansiālajām iespējām.

Ar cieņu

Ministru prezidente L.Straujuma

Iesniedzējs:

Finanšu ministrs J.Reirs

18.09.2015. 14:56

858

K.Stafecka

67095438, klinta.stafecka@fm.gov.lv